For lidt over en uge side havde Mona og Bruno Jordanson fra Frederikshavn indbrud. - Det var ret ubehagelig, fordi vi kom hjem til en åbnet dør og et rodet hjem. Og det er anden gang på 15 måneder, fortæller Mona Jordanson, der altid er begyndt med at tænde lys i huset, når de ikke er hjemme. Tirsdag aften var parret til møde i Frederikshavn, hvor nordjyderne var inviteret af netmediet Kanal Frederikshavn og Verisure til at få gode råd til at holde tyvene væk. Særligt op til vinterferien er der behov for at sikre hjemmet. - Sørg nu for at låse døren og lad det se ud som om, at I er væk kort tid. Smid vasketøj på gulvet og lad kopper med kaffesjatter stå, fortalte Henrik Israelsson, der er tidligere hundefører hos Nordjyllands Politi. I januar var der 129 indbrud i huse i landets tre nordligste kommuner: Frederikshavn, Hjørring og Brønderslev. Til sammenligning var der kun 46 i januar 2016. Hovedparten af de mange indbrud sker fra sidst på eftermiddagen til midt om aftenen. Det lyder umiddelbart mærkeligt, da der er mange hjemme på dette tidspunkt, men politiets teori er, at tyvene her forsvinder i mængden.

Referat:
I januar var der 129 indbrud i huse i landets tre nordligste kommuner: Frederikshavn, Hjørring og Brønderslev.